b'\n_START_ARTICLE_\nGrad Ortenburg\n_START_PARAGRAPH_\nGrad Ortenburg se je kot srednjeve\xc5\xa1ka mogo\xc4\x8dna trdnjava nahajal na ju\xc5\xbeni vzpetini nad sedanjim zaselkom Unterhaus naselja Baldramsdorf in istoimenske ob\xc4\x8dine v okraju \xc5\xa0pital ob Dravi na Avstrijskem Koro\xc5\xa1kem. Nahaja se zahodno od mesta \xc5\xa0pital, v ju\xc5\xbenem predelu doline Lurnfeld med reko Dravo in gorsko verigo Goldeck.\n_START_SECTION_\nZgodovina\n_START_PARAGRAPH_\nObstoj gradu Ortenburg je izpri\xc4\x8dan vsaj \xc5\xbee konec 11. stoletja, ko se omenja prvi znani ortenbur\xc5\xa1ki plemi\xc4\x8d Adalbert Ortenbur\xc5\xa1ki. Ta je bil ministerial bri\xc5\xbeinskih \xc5\xa1kofov in za\xc4\x8detnik enako imenovane plemi\xc5\xa1ke rodbine, ki se je priselili iz Bavarske. Med letoma 1072 in 1096 je bil odvetnik in vicedom bri\xc5\xbeinskih posesti na Zgornjem Koro\xc5\xa1kem. On naj bi leta 1090 za\xc4\x8del graditi grad. Med letoma 1124 in 1147 je nekajkrat v listinah omenjen njegov sin Oton I., grof Ortenbur\xc5\xa1ki. Ta je leta 1140 zaklju\xc4\x8dil gradnjo gradu. 1191 so njegovi potomci ustanovili sedanje mesto \xc5\xa0pital ob Dravi. Otto II. Ortenbur\xc5\xa1ki je leta 1195 sodeloval v kri\xc5\xbearskem pohodu v Palestino. Ortenbur\xc5\xbeani so bili v poznem srednjem veku, poleg gori\xc5\xa1kih grofov, najmogo\xc4\x8dnej\xc5\xa1a plemi\xc5\xa1ka dru\xc5\xbeina na Koro\xc5\xa1kem. Grof Friderik Ortenbur\xc5\xa1ki je bil zaveznik cesarja Rudolfa Habsbur\xc5\xa1kega. Leta 1276 je z Meinhardom Tirolskim izpeljal odstranitev Otokarja II in zasedel \xc5\xa0tajersko za Habsbur\xc5\xbeane. 1395 je dobilo gospostvo Ortenburg pristojnost krvnega sodstva._NEWLINE__NEWLINE_Z Friderikom III. Ortenbur\xc5\xa1kim je leta 1418 dru\xc5\xbeina izumrla. Domnevno naj bi ga na Lipni\xc5\xa1kem gradu zastrupila njegova \xc5\xbeena vojvodinja Teck. Pokopan je bil v grajski kapeli gradu Ortenburg. Po dedni pogodbi je ve\xc4\x8dina ogromnega premo\xc5\xbeenja in s tem tudi grad Ortenburg podedoval njegov bratranec celjski grof Herman II.. Celjski so za gradnika na gradu Ortenburg in upravnika grofije Ortenburg postavili dolenjskega viteza Andreja Grabenskega, izvirajo\xc4\x8dega iz gradu Graben pri Novem Mestu. Andreju Grabenskemu so potem leta 1442 v fevd podelili \xc5\xa1e grad Sommeregg na Koro\xc5\xa1kem. Ko je bil Ulrik II., knez celjski, grof ortenbur\xc5\xa1ki in zagorski od politi\xc4\x8dnih nasprotnikov v Beogradu umorjen leta 1456, je tudi ta rodbina izumrla. Po dolo\xc4\x8dbah dedne pogodbe med Habsbur\xc5\xbeani in Celjskimi iz leta 1443, naj bi okoli 70 gospostev knezov Celjskih pripadlo cesarju Frideriku III. Habsbur\xc5\xa1kemu._NEWLINE_Vendar je tudi grof Janez Gori\xc5\xa1ko-Tirolski izpostavil svoje zahteve do dedi\xc5\xa1\xc4\x8dine, na podlagi dedne pogodbe s Celjskimi iz leta 1377. Pri\xc5\xa1lo je do vojne in grof Janez je oblegal grad Ortenburg, ki pa je obleganje vzdr\xc5\xbeal, dokler Rudolf Khevenh\xc3\xbcller ni pripeljal okrepitev. Po nesre\xc4\x8dni bitki za Gori\xc5\xa1ke pod gradom Landskrona je bil 1460 sklenjen v Po\xc5\xbearnici mir. Grof Janez se je odpovedali svoji lastnini vzhodno od Lienza in s tem tudi na Ortenburgu v korist Habsbur\xc5\xbeanov. Leta 1524 je cesar Karel V. grad Ortenburg podelil Gabrielu Salamanci, tajniku nadvojvode Ferdinanda in ga kmalu zatem povzdignil v grofa Ortenbur\xc5\xa1kega. Stari grad pa za njegovo dru\xc5\xbeino ni bil ve\xc4\x8d primeren za bivanje, zato je v bli\xc5\xbenjem \xc5\xa0pitalu zgradil \xc4\x8dudovit novi grad Porcia, v katerega pa se ni vselil, ker je prej leta 1539 umrl. Sto let kasneje, ko je umrl vnuk Georg Salamanca, sta gospostvo in stari grad Ortenburg ponovno pripadla Habsbur\xc5\xbeanom \xe2\x80\x93 cesarju Ferdinandu III. Ta je leta 1640 grad in gospostvo prodal bene\xc5\xa1kim trgovcem bratom Widmann, kasnej\xc5\xa1im grofom. Od njih je gospostvo z gradom leta 1662 pridobil Johann Ferdinand knez Porcia, in gospostvo je bilo do leta 1917 fidejkomis. Gradu ve\xc4\x8d niso ustrezno vzdr\xc5\xbeevali \xc5\xbee od 40 let 17. stoletja. 1648 so bili v njem nastanjeni vojaki iz 30-letne vojne. Po potresu 1687 pa je bil dokon\xc4\x8dno prepu\xc5\xa1\xc4\x8den v ru\xc5\xa1evine. Leta 1930 je manj\xc5\xa1a posest z grajskimi ru\xc5\xa1evinami pre\xc5\xa1la v kme\xc4\x8dke roke. Za vzdr\xc5\xbeevanje ru\xc5\xa1evin skrbi lokalno turisti\xc4\x8dno dru\xc5\xa1tvo, ki v dvori\xc5\xa1\xc4\x8du ru\xc5\xa1evin prireja poletne turisti\xc4\x8dno-kulturne dogodke.'